- Չկա որևէ երկիր, որը առանց հանրաքվեի մտած լինի Եվրոպական Միություն: Մենք առանց հանրաքվեի ինչպե՞ս ենք որոշում, որ ցանկանում ենք մտնել Եվրասիական Միության մեջ: Այս հարցը երկրի կարգավիճակի փոփոխություն է առաջացնում, սա սովորական պայմանագիր չի: Շատերը փորձում են Եվրասիական Միության անդամակցելը և Եվրամիության հետ ասոցացման համաձայնագիրը դնել նույն հարթության վրա` ասելով, թե այնտեղ էլ էինք անկախության որոշ չափի կորուստ ունենում: Ոչ, այն պարզապես առևտրային համաձայնագիր է, որը որոշում է երկկողմ առևտրային հարաբերությունները: Իսկ Եվրասիական Միությունում մենք կարգավորում ենք ոչ թե երկկողմ հարաբերություններ, այլ նաև մեր մյուս հարևանների` Վրաստանի, Իրանի հետ, նրանց հետ մեր հարաբերությունները դնելով Եվրասիական Միության անդամ երկրների վերահսկողության տակ: 2009թ. Հայ-թուրքական արձանագրությունների ստորագրման ժամանակ դրան կողմ հանդես եկողները գովք էին անում Հանրային` մեր բոլորի փողերով պահվող հեռուստատեսությամբ: Իսկ պարզվեց, որ ճիշտ էր փոքրամասնությունը, որն ասում էր, թե այդ արձանագրությունները չեն աշխատի: Հիմա էլ նույնն է. բա որ սխա՞լ դուրս գա էս ամբողջը, հետևանքները եթե բացասական լինեն, ո՞վ է պատասխան տալու: